text: Taget på fersk gerning hos politichefen
  03 oktober 2012 kl. 06.21
  For en måneds tid siden fik politichef Bent Thuesen stjålet sin motorcykel hjemme på privatadressen i Esbjerg. Nu har ubudne gæster med lange fingre igen været på besøg, skriver JydskeVestkysten.
  - Jeg troede først, at kollegerne lavede sjov med mig, da de ringede og sagde, at der var et indbrud i gang på min adresse, men den var altså god nok fortæller vicepolitiinspektøren fra Syd- og Sønderjyllands Politi.
  
  Tyve-taskerne var fulde
  Indbruddet fandt sted i sidste uge, og det var et øjenvidne, som havde set en indbrudstyv hjemme hos Bent Thuesen og alarmeret ordensmagten på 112.
  Da betjente i patruljevogne nåede frem til stedet, kunne de slå kløerne i en tyv med tasker fulde af smykker, computere, kameraer, køkkenknive og andre sager. 
  Thuesen selv var kørt hjem i en fart, da han hørte om indbruddet. 
  - Det er ubehageligt at vide, at der har været fremmede inde i huset, men omvendt hjælper det, at jeg har set vedkommende og kan sætte ansigt på, siger Thuesen til JydskeVestkysten.
  